**Prijedlog**

# **PROGRAM POTPORE U ODGOJU I OBRAZOVANJU PRIPADNIKA ROMSKE NACIONALNE MANJINE ZA RAZDOBLJE 2021. DO 2023. GODINE**

## **1. UVOD**

Ocjenjujući odgoj i obrazovanje Roma među najvažnijim čimbenicima za promjenu i poboljšanje njihova položaja u društvu, posljednjih nekoliko godina nadležna državna tijela, lokalna zajednica, romske i ostale udruge ulažu napore da se obuhvati i uključi što više romske djece u programe predškolskog odgoja i obrazovanja na svim razinama. No, to je zbog dugogodišnje nedovoljne brige društva i marginaliziranog položaja Roma u mnogim segmentima življenja tek početak dugotrajnog procesa koji traži osmišljavanje i primjenu mjera koje će romskoj djeci omogućiti jednake uvjete za sudjelovanje u svim odgojno-obrazovnim ustanovama i kvalitetno školovanje.

Nacionalna strategija za uključivanje Roma, za razdoblje od 2013. do 2020. godine navodi kako su Romi u Republici Hrvatskoj, kao i u mnogim zemljama u kojima žive, zbog slabe obrazovanosti, neuključenosti u formalne oblike rada, specifičnog načina življenja i drugih karakteristika, u većoj ili manjoj mjeri marginalizirani: ekonomski, prostorno, kulturološki i politički. Cijeneći da postoji jaz koji Romi sami ne mogu prevladati te nastojeći promijeniti postojeće stanje, s ciljem ostvarivanja zajamčenih prava Ustavom i pravnim sustavom Republike Hrvatske te uklanjanja svih oblika diskriminacije, Vlada Republike Hrvatske donijela je 2003. godine Nacionalni program za Rome. U 2005. godini, Republika Hrvatska je, zajedno s još nekoliko europskih zemalja (Bugarska, Češka, Mađarska, Makedonija, Rumunjska, Slovačka, Srbija i Crna Gora), pristupila Desetljeću za uključivanje Roma 2005.-2015. koje su pokrenuli Svjetska banka i Institut Otvoreno društvo u suradnji s još nekoliko ključnih međunarodnih aktera te je sukladno tome izradila nacionalni Akcijski plan za uključivanje Roma 2005. - 2015. kojim je postavila ciljeve u područjima obrazovanja, zdravlja, zapošljavanja i stanovanja koji trebaju biti postignuti do 2015. godine. Republika Hrvatska preuzela je 1. srpnja 2012. godine predsjedanje Desetljećem za uključivanje Roma 2005. - 2015.

Ocjenjujući da je provedba Desetljeća u Republici Hrvatskoj još uvijek bila neujednačena u mnogim područjima te da je u cilju poboljšanja socio-ekonomskog položaja Roma potrebno postaviti eksplicitne ciljeve za svako područje koje se tiče Roma, razviti adekvatne indikatore i osnovne odrednice za praćenje napretka tijekom vremena, Republika Hrvatska pristupila je izradi Nacionalne strategije za uključivanje Roma od 2013. do 2020. godine. Strategija se nadograđuje na Nacionalni program za Rome, redefinirajući nacionalne prioritete, načine provedbe i poduzimanje posebnih mjera sukladno izmijenjenim društvenim i političkim okolnostima, ostvarenom napretku i daljnjim izazovima u procesu uključivanja i poboljšanja socio-ekonomskog položaja Roma. Istodobno, Nacionalnom strategijom za uključivanje Roma od 2013. do 2020. godine usklađuje se temeljni strateški dokument Republike Hrvatske za integraciju pripadnika romske nacionalne manjine s Priopćenjem Komisije Europskog Parlamenta, Vijeća, Europskog ekonomskog i socijalnog odbora i Odbora regija o Okviru EU-a za nacionalne strategije integracije Roma do 2020. godine. Strategija se temelji i na odredbama međunarodnih dokumenata o ljudskim pravima i pravima nacionalnih manjina čija je stranka Republika Hrvatska. Tijekom procesa njezine izrade korištena su iskustva drugih zemalja koje sustavno rješavaju probleme Roma, osobito u okviru Desetljeća za uključivanje Roma.

U ožujku 2015. godine objavljeno je evaluacijsko izvješće Nacionalne strategije za uključivanje Roma, za razdoblje od 2013. do 2020. godine (UNDP, Friedman, Horvat, 2015.) koje, između ostaloga, navodi kako među dionicima s kojima su provedeni razgovori postoji širok konsenzus da obrazovanje predstavlja strateško područje u kojem je provedba Akcijskog plana od 2013. do 2015. godine bila najuspješnija, pri čemu se povećanje broja romske djece upisane u osnovnoškolsko obrazovanje često navodi kao najznačajniji primjer napretka u položaju Roma u novije vrijeme. S druge strane, povećava se i broj razreda u kojima su polaznici isključivo Romi budući da nema jasnih modaliteta desegregacije, što je posebice izraženo u područjima u kojima postoji de facto stambena segregacija. Izražava se i zabrinutost zbog trajanja i sadržaja programa jednogodišnje predškole. Još jedno pitanje, osobito relevantno u Međimurskoj županiji, tiče se fizičke pristupačnosti škola. Konkretnije govoreći, učinci nedostatnoga javnog prijevoza kojim bi se romska naselja povezala sa školama ponekad su dodatno pogoršani zbog činjenice da primatelji socijalne pomoći ne smiju posjedovati automobil.

Nakon gotovo cijelog desetljeća provedbe Nacionalnog programa za Rome i Akcijskog plana Desetljeća za uključivanje Roma te Nacionalne strategije za uključivanje Roma, za razdoblje od 2013. do 2020. godine u Republici Hrvatskoj u području obrazovanja najveći napredak je ostvaren u domeni uključenosti romske djece u obrazovni sustav. Ipak, još uvijek je na svim razinama obrazovanja prisutno mnoštvo problema u praktičnoj provedbi kako nacionalne obrazovne politike, tako i mjera strateških dokumenata namijenjenih uključivanju romske nacionalne manjine u društvo. Obrazovna razina romske populacije vrlo je niska, a prosječan broj godina provedenih u obrazovnom sustavu znatno je niži u odnosu na većinsku populaciju.

## **2. CILJ PROGRAMA**

Republika Hrvatska opredijelila se za razvoj društva znanja jer je znanje temeljna proizvodna i razvojna snaga društva. [Strategija obrazovanja, znanosti i tehnologije](http://narodne-novine.nn.hr/clanci/sluzbeni/2014_10_124_2364.html) navodi kako su znanje, obrazovanje i cjeloživotno učenje temeljni pokretači razvoja hrvatskog društva i svakog pojedinca koji mu omogućuju bolje razumijevanje samoga sebe i svega što ga okružuje te pridonose izgradnji osobnog, kulturnog i nacionalnog identiteta pojedinca. Misija hrvatskoga obrazovnog sustava jest osigurati kvalitetno obrazovanje dostupno svima pod jednakim uvjetima, u skladu sa sposobnostima svakog korisnika sustava. Odgojno-obrazovni sustav uključuje načelo jednakosti obrazovnih mogućnosti za sve, obvezu općeg obrazovanja, uključenost svih učenika u odgojno-obrazovni sustav, poštovanje ljudskih prava i prava djece te interkulturalizam.

Studija [Romska svakodnevica u Hrvatskoj: prepreke i mogućnosti za promjenu](http://www.unicef.hr/wp-content/uploads/2015/09/undp-hr-roma-everyday-2015.pdf) (UNICEF, UNHCR i UNDP, 2014.) ističe kako posebno ranjivu skupinu čine djeca i učenici pripadnici romske nacionalne manjine koji još uvijek ne uspijevaju ostvariti svoje pune obrazovne mogućnosti, ponajprije zbog siromaštva, diskriminacije na nacionalnoj osnovi (i višestruke diskriminacije žena), (samo)marginalizacije i nedostatka samopouzdanja te sporo mijenjajućih obrazaca svakodnevnog funkcioniranja romskih zajednica. U studiji se također navodi da je još uvijek manje od polovine najmlađe romske populacije uključeno u obrazovni sustav (za razliku od dvije trećine djece iz većinske populacije). Izvještaj [Socijalno uključivanje djece Roma (RECI+),](http://www.unicef.hr/wp-content/uploads/2015/09/RECI_Croatia-report_CRO-final-WEB.pdf) 2015. kao jedan od problema uključivanja djece Roma u programe predškole navodi udaljenost predškolskih ustanova i/ili osnovnih škola u kojima se provode programi predškole od romskih naselja. Osiguravanjem prijevoza za djecu Roma koja žive u izoliranim ruralnim naseljima povećao bi se njihov broj u predškolskom programu. Isto tako naglašava se kako je za uspjeh integracije učenika Roma bitno interkulturno obrazovanje učitelja, kao i njihovo usavršavanje. U izvještaju se također navodi kako velik dio učitelja koji su poučavali ili poučavaju u interkulturnim razredima u prethodne dvije godine nisu sudjelovali ni u kakvom usavršavanju na radnome mjestu.

Vezano uz obrazovanje spomenuta Studija ističe kako je obrazovni status Roma još uvijek nepovoljan najvećim dijelom zbog neredovitog pohađanja nastave, niske stope završnosti osnovnog obrazovanja tj. napuštanja školovanja. Također, jedan od nedostataka koji pogađa učenike u nepovoljnom društvenom položaju jest nemotiviranost učitelja i nepostojanje djelotvornog sustava nagrađivanja njihova rada, ali i nedostatak nastavnog osoblja za rad u produženom boravku. Navedena publikacija naglašava kako provođenje politika u području obrazovanja podrazumijeva i izgradnju sustava praćenja i ocjenjivanja provedbe aktivnosti. Unatoč uspostavljanju ovog sustava još uvijek postoje teškoće u praćenju obrazovnih ishoda Roma, a vezane su uz praćenje podataka na temelju apsolutnih brojeva, bez pokazivanja omjera u odnosu na cjelokupnu populaciju Roma ili omjera u odnosu na određene dobne skupine.

Što se tiče podataka, Ministarstvo znanosti i obrazovanja vodi bazu podataka o školovanju pripadnika romske nacionalne manjine uzimajući u obzir podatke na kraju prethodne školske godine i na početku tekuće školske godine. Obrada podataka obavlja se tijekom veljače u tekućoj školskoj godini. Navedeni podaci prikupljaju se od odgojno-obrazovnih ustanova od školske godine 2008./2009. Svrha prikupljanja podataka jest pratiti upis i pohađanje škole pripadnika romske nacionalne manjine te na temelju podataka planirati i kreirati mjere i aktivnosti za pripadnike romske nacionalne manjine.

Navedena studija Romska svakodnevica u Hrvatskoj: prepreke i mogućnosti za promjenu iz 2014. pokazuje kako je osiguranje i organiziranje produženog boravka za učenike pripadnike romske nacionalne manjine iznimno važno kao preduvjet uspješnog završetka osnovnog obrazovanja učenika romske nacionalne manjine te je ostvaren znatan napredak učenika na području učenja jezika, stjecanja higijenskih navika i socijalizacije djece. Istraživanje [Socijalno uključivanje djece Roma (RECI+)](http://www.unicef.hr/wp-content/uploads/2015/09/RECI_Croatia-report_CRO-final-WEB.pdf) pokazalo je kako su programi produženog boravka koje sufinancira Ministarstvo znanosti i obrazovanja iznimno korisni budući da učitelji tijekom tog vremena pružaju dodatnu poduku, pomažu učenicima u rješavanju domaćih zadaća ili provjeravaju učeničke radove. Navedene aktivnosti također koriste učenicima koji kod kuće nemaju dobre uvjete za samostalno učenje. No, takvi programi često nisu dostatni zbog nedostatka prostora u učionicama i nastavnog osoblja. Podaci iz baze Ministarstva znanosti i obrazovanja pokazuju kako je još uvijek uključenost učenika pripadnika romske nacionalne manjine u programe produženog boravka iznimno niska.

Centar za mirovne studije u suradnji s Uredom za ljudska prava i prava nacionalnih manjina Vlade Republike Hrvatske objavio je 2018. godine publikaciju Uključivanje Roma u hrvatsko društvo: istraživanje baznih podataka (CMS, Kunac, Klasnić, Lalić, 2018.). U navedenom istraživanju predstavnici relevantnih institucija i romske nacionalne manjine koji su sudjelovali u kvalitativnom istraživanju većinom upućuju na to da je u posljednjih deset godina u području obrazovanja došlo do pozitivnih pomaka, no potrebni su dodatni napori kako bi se na svim razinama obrazovanja postigla zadovoljavajuća razina uključenosti pripadnika romske nacionalne manjine.

Unatoč očitim učincima aktivnosti Nacionalne strategije za uključivanje Roma, za razdoblje od 2013. do 2020. godine te pripadajućih akcijskih planova koji se odnose na odgoj i obrazovanje, pristup Roma kvalitetnom odgoju i obrazovanju još uvijek je daleko od ravnopravnog. Da bi se unaprijedili odgoj i obrazovanje Roma na svim razinama nužno je kompenzirati negativne učinke izrazite socijalne i kulturne deprivacije romske djece dodatnim i kontinuiranim mehanizmima potpore.

Aktivnosti ovoga Programa temelje se na nalazima i preporukama navedenih studija i istraživanja te ranijih strateških dokumenata s ciljem osiguravanja kontinuirane potpore pripadnicima romske nacionalne manjine u odgoju i obrazovanju na svim razinama. Provedbom različitih aktivnosti od najranije dobi nastavit će se osiguravanje uvjeta za poboljšanje obrazovnih postignuća i uspješniju socijalizaciju djece i učenika. Uključivanje djece i učenika pripadnika romske nacionalne manjine  u predškolske programe te programe produženog boravka aktivnosti su koje su ključne za prekidanje međugeneracijskog kruga društvene isključenosti i najbolje sredstvo za prevenciju nepovoljnog položaja djece Roma na samom početku osnovnoškolskog obrazovanja.

Cilj Programa je pružiti potporu uključivanju djece i učenika pripadnika romske nacionalne manjine u odgojno-obrazovni sustav na svim razinama kako bi se osigurali uvjeti za poboljšanje njihovih obrazovnih postignuća i uspješniju socijalizaciju. Isti je definiran na temelju iskustava u provedbi ranije spomenutih strateških dokumenata Vlade Republike Hrvatske te analize dostupnih podataka o pokazateljima uključenosti u obrazovni sustav te dostupnim podacima o obrazovnim postignućima pripadnika romske nacionalne manjine.

Glavni nositelj mjera koje će se provoditi u sklopu ovoga trogodišnjeg Programa je Ministarstvo znanosti i obrazovanja u partnerstvu sa jedinicama lokalne i područne (regionalne) samouprave, vrtićima, školama i drugim dionicima odgojno-obrazovnog sustava. Sredstva za provedbu planiranih aktivnosti osigurana su u Državnome proračunu Republike Hrvatske.

## **3. MJERE**

Provedbom mjera ranijih javno-političkih dokumenata usmjerenih uključivanju romske nacionalne manjine, kao i posljednjega operativnog dokumenta (Akcijskog plana za provedbu Nacionalne strategije za uključivanje Roma za razdoblje od 2013. do 2015. godine te za razdoblje od 2019. do 2020. godine) postignut je značajan napredak u području odgoja i obrazovanja djece pripadnika romske nacionalne manjine njihovim uključivanjem na svim razinama odgojno-obrazovnog sustava. Prema podacima iz godišnjih izvješća vidljivo je značajno povećanje broja djece kojoj se osigurava uključivanje u programe predškolskog odgoja i predškole kako bi se premostio jaz između njihove socio-ekonomske situacije i mogućnosti za uspješnu integraciju tijekom daljnjeg obrazovanja. U osnovnoškolskom sustavu i dalje će se osiguravati produženi boravak te posebna pomoć u učenju hrvatskoga jezika za učenike koji ne poznaju ili nedovoljno znaju hrvatski jezik. To je iznimno važno budući da navedene aktivnosti predstavljaju preduvjet uspješnog završetka osnovnog obrazovanja te su i dalje potrebni dodatni napori za postizanje adekvatne pripreme učenika za ulazak u obrazovni sustav, ali i uspješno završavanje osnovnog školovanja. Također, uključivanjem učenika u sustav srednjoškolskog obrazovanja vidljiv je pozitivan pomak. Tome je svakako pridonijelo osiguravanje uvjeta za uspješno školovanje - osiguravanje srednjoškolskih stipendija i smještaja u učenički dom. Sve mjere i aktivnosti koje su se provodile u prethodnom razdoblju imale su za cilj poboljšanje pristupa kvalitetnom obrazovanju, uključujući obrazovanje i skrb pruženu u ranom djetinjstvu, ali i tijekom osnovnog, srednjeg i sveučilišnog obrazovanja s posebnim naglaskom na uklanjanje moguće segregacije u školama, sprječavanje preuranjenog prekida školovanja i osiguravanja laganog prijelaza iz škole do zaposlenja.

Sve navedeno upućuje na zaključak kako su mjere održive te je provedba planiranih daljnjih aktivnosti iznimno važna u sprečavanju preuranjenog napuštanja školovanja učenika pripadnika romske nacionalne manjine, ali i podizanja razine svijesti o važnosti obrazovanja. Osim srednjoškolskih stipendija, jednokratnih pomoći za završetak srednjoškolskog obrazovanja, osiguravanja smještaja u učeničke domove, osiguravaju se stipendije za studente, dok za odrasle pripadnike romske nacionalne manjine Ministarstvo znanosti i obrazovanja osigurava sredstva za provođenje opismenjavanja i osposobljavanja za prvo zanimanje. Unatoč primijećenim iskoracima te napretku osnaživanja sustava potpore te uspostavljanja mehanizama koji omogućavaju dostupnost kako predškolskim programima tako i osnovnoškolskim programima i dalje najveći izazov predstavlja osiguravanje uvjeta za istinsku socijalnu integraciju djece te pripremljenost za školu, stjecanje potrebnih znanja i vještina za završetak i nastavak obrazovanja te uspostavljanje ravnoteže broja učenika Roma u odnosu na ostale učenike.

Ministarstvo znanosti i obrazovanja će provedbom programskih aktivnosti ulagati napore za osiguravanjem kvalitetnog i inkluzivnog obrazovanja djece pripadnika romske nacionalne manjine, a imajući u vidu kompleksnost i sveobuhvatnost svih resursa, ali i angažman svih dionika koji je nužno potreban za ostvarivanje postavljenih ciljeva.

Sve predložene mjere i provedbene aktivnosti Programa potpore u odgoju i obrazovanju pripadnika romske nacionalne manjine provodit će se u trogodišnjem razdoblju, od 2021. do 2023. godine.

### **3. 1. PREDŠKOLSKI ODGOJ I OBRAZOVANJE**

#### **3.1.1. Sufinanciranje roditeljskog udjela za pripadnike romske nacionalne manjine u integriranim programima predškolskog odgoja**

Opis mjere: Za djecu pripadnike romske nacionalne manjine osigurava se uključivanje u programe predškolskog odgoja kako bi se premostio jaz između socio-ekonomske situacije u kojoj djeca pripadnici romske nacionalne manjine žive i povećale mogućnosti za njihovu uspješnu integraciju tijekom obveznoga osnovnog obrazovanja. Ministarstvo znanosti i obrazovanja sufinancira roditeljski udio u ekonomskoj cijeni predškolskog odgoja za djecu koja su integrirana, tj. polaznici su redovitog programa dječjih vrtića.

Partneri: Nadležno upravno tijelo županije, odnosno Grada Zagreba, predškolske ustanove, jedinice lokalne i područne (regionalne) samouprave.

Pokazatelj rezultata: Broj djece romske nacionalne manjine za koje je sufinanciran roditeljski udio

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 415 | 415 | 420 | 430 |

Izvor financiranja: Državni proračun na poziciji Ministarstva znanosti i obrazovanja, A767015 – Provedba programa za uključivanje Roma.

Planirani iznos sredstava: 2.500.000,00 kuna (za jednogodišnje razdoblje).

#### **3.1.2. Sufinanciranje programa predškole za djecu pripadnike romske nacionalne manjine**

Opis mjere: Ministarstvo znanosti i obrazovanja sufinancira program predškole za djecu pripadnike romske nacionalne manjine te se osiguravaju sredstva za rad odgajatelja, didaktike te prehranu djece. U slučaju da ne postoje prostorni uvjeti u predškolskoj ustanovi, program predškole organizira se u osnovnim školama te se praćenje i vrednovanje ostvarivanja ciljeva i zadataka uključivanja romske djece prati suradnjom sa školama i vrtićima.

Partneri: Nadležno upravno tijelo županije, odnosno Grada Zagreba, predškolske ustanove, jedinice lokalne i područne (regionalne) samouprave.

Pokazatelj rezultata : Broj djece romske nacionalne manjine za koje je sufinanciran program predškole

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 530 | 530 | 540 | 550 |

Izvor financiranja: Državni proračun na poziciji Ministarstva znanosti i obrazovanja, A767015 - Provedba programa za uključivanje Roma.

Planirani iznos sredstava: 2.000.000,00 kn (za jednogodišnje razdoblje).

#### **3.1.3. Sufinanciranje namjenskog prijevoza od kuće do vrtića/škole za djecu i učenike pripadnike romske nacionalne manjine koji žive u izoliranim, segregiranim naseljima**

Opis mjere : Ministarstvo znanosti i obrazovanja osigurava uvjete za poboljšanje obrazovnih postignuća, socijalizacije te uključivanje u društvo djece i učenika pripadnika romske nacionalne manjine. Jedna od aktivnosti koja se pokazala nužnom jest osiguravanje prijevoza od kuće do vrtića/škole za djecu i učenike pripadnike romske nacionalne manjine koja žive u udaljenim, izoliranim naseljima.

Partneri: Jedinice lokalne i područne (regionalne) samouprave, nadležno upravno tijelo županije, odnosno Grada Zagreba, predškolske ustanove.

Pokazatelj rezultata : Broj djece kojoj je osiguran namjenski prijevoz

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 190 | 190 | 200 | 210 |

Izvor financiranja: Državni proračun na poziciji Ministarstva znanosti i obrazovanja, A767015 - Provedba programa za uključivanje Roma.

Planirani iznos sredstava: 300.000,00 kuna (za jednogodišnje razdoblje).

### **3. 2. OSNOVNOŠKOLSKO OBRAZOVANJE**

#### **3.2.1. Praćenje upisa i školovanja učenika romske nacionalne manjine oba spola u osnovnim školama**

Opis mjere: Ministarstvo znanosti i obrazovanja vodi bazu o osnovnoškolskom obrazovanju pripadnika romske nacionalne manjine. Podaci dobiveni od nadležnoga upravnog tijela županije, odnosno Grada Zagreba, upotpunjuju se tj. obrađuju jednom godišnje, uzimajući u obzir podatke na kraju prethodne školske godine i na početku tekuće školske godine. Na temelju podataka prati se upis učenika, uključivanje u produženi boravak, osiguravanje dodatnog učenja hrvatskoga jezika, prekidanje te napuštanje školovanja, kao i broj učenika pripadnika romske nacionalne manjine u razrednim odjelima.

Partneri: Nadležno upravno tijelo županije, odnosno Grada Zagreba, osnovne škole, jedinice lokalne i područne (regionalne) samouprave.

Pokazatelj rezultata: Baza podataka o školovanju pripadnika romske nacionalne manjine u osnovnim školama.

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 5047 | 5060 | 5100 | 5110 |

Izvor financiranja: Nisu potrebna dodatna sredstva.

#### **3.2.2. Uključivanje učenika romske nacionalne manjine u produženi boravak, pružanje dodatne pomoći u učenju hrvatskog jezika te uključivanje učenika u dodatne aktivnosti usmjerene ka obrazovnoj i socijalnoj integraciji**

Opis mjere: Ministarstvo znanosti i obrazovanja, sukladno čl. 43. Zakona o odgoju i obrazovanju u osnovnoj i srednjoj školi, pripadnicima romske nacionalne manjine osigurava posebnu pomoć u učenju hrvatskoga jezika učenicima koji ne znaju ili nedovoljno znaju hrvatski jezik. Učiteljima razredne nastave i hrvatskoga jezika osiguravaju se sredstva za prekovremeni rad za pružanje posebne pomoći u učenju hrvatskoga jezika. Osim navedenoga osigurava se produženi boravak za pripadnike romske nacionalne manjine.

Partneri: Nadležno upravno tijelo županije, odnosno Grada Zagreba, jedinice lokalne i područne (regionalne) samouprave, osnovne škole, organizacije civilnog društva.

Pokazatelj rezultata : Broj učenika romske nacionalne manjine uključenih u produženi boravak i dodatne aktivnosti usmjerene ka obrazovnoj i socijalnoj integraciji

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 470 | 480 | 500 | 520 |

Izvor financiranja: Državni proračun na poziciji Ministarstva znanosti i obrazovanja: A767015- Provedba programa za uključivanje Roma.

Planirani iznos sredstava: 700.000,00 kuna (za jednogodišnje razdoblje).

#### **3.2.3. Sufinanciranje ljetnih škola za učenike pripadnike romske nacionalne manjine**

Opis mjere: U svrhu očuvanja etničkog, kulturnog i jezičnog identiteta učenika pripadnika nacionalnih manjina Ministarstvo znanosti i obrazovanja kontinuirano sufinancira provedbu posebnih oblika nastave (sedmodnevnih ljetnih škola) za potrebe učenika pripadnika nacionalnih manjina u Republici Hrvatskoj. Ministarstvo svake godine objavljuje javni poziv kojemu je jedan od glavnih ciljeva, u suradnji s manjinskim udrugama koje djeluju na području odgoja i obrazovanja učenika pripadnika nacionalnih manjina kao ravnopravnim partnerima, provoditi programe koji će učenicima omogućiti stjecanje novih vještina i znanja.

Partneri: Organizacije civilnog društva, udruge, odgojno-obrazovne ustanove.

Pokazatelj rezultata: Broj učenika romske nacionalne manjine uključenih u ljetne škola.

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| / | 100 | 110 | 115 |

Izvor financiranja: Državni proračun na poziciji Ministarstva znanosti i obrazovanja: A577137- Posebni programi obrazovanja za provođenje programa nacionalnih manjina

Planirani iznos sredstava: 200.000,00 kuna (za jednogodišnje razdoblje).

#### **3.2.4. Sufinanciranje didaktičke opreme i školskog pribora za učenike pripadnike romske nacionalne manjine**

Opis mjere: Osiguranje minimalne opremljenosti učenika pripadnika romske nacionalne manjine školskim priborom. Zbog siromaštva i života u otežanim uvjetima, često u obiteljima s nezaposlenim roditeljima, djeca pripadnika romske nacionalne manjine osnovnoškolske dobi ne raspolažu školskim priborom koji osigurava nesmetano ili olakšano izvršavanje školskih obveza. Navedeno potvrđuju i škole koje pohađaju takvi učenici većinom iz segregiranih romskih naselja, a mjera osigurava normativna novčana sredstva pojedinačno za svako dijete koja se dodjeljuju osnovnoj školi, a koja bi uključenim učenicima nabavila potrebnu opremu i pribor.

Partneri: Osnovnoškolske odgojno-obrazovne ustanove.

Pokazatelj rezultata: Broj škola kojima je osigurana didaktička oprema i školski pribor.

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| / | 30 | 35 | 45 |

Izvor financiranja: Državni proračun na poziciji Ministarstva znanosti i obrazovanja, A767015 - Provedba programa za uključivanje Roma.

Planirani iznos sredstava: 400.000,00 kuna (za jednogodišnje razdoblje).

### **3. 3. SREDNJOŠKOLSKO OBRAZOVANJE**

#### **3.3.1. Praćenje upisa i školovanja učenika romske nacionalne manjine oba spola u srednjim školama**

Opis mjere: Ministarstvo znanosti i obrazovanja vodi bazu o srednjoškolskom obrazovanju pripadnika romske nacionalne manjine. Podaci dobiveni od nadležnoga upravnog tijela županije, odnosno Grada Zagreba, upotpunjuju se tj. obrađuju jednom godišnje, uzimajući u obzir podatke na kraju prethodne školske godine i na početku tekuće školske godine. Na temelju podataka prati se upis učenika u trogodišnje i četverogodišnje te petogodišnje srednjoškolske programe. Također, prati se prekid školovanja te napuštanje srednjoškolskog obrazovanja.

Partneri: Jedinice lokalne i područne (regionalne) samouprave, nadležno upravno tijelo županije, odnosno Grada Zagreba, srednje škole.

Pokazatelj rezultata: Baza podataka o školovanju pripadnika romske nacionalne manjine u srednjim školama.

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 772 | 772 | 780 | 790 |

Izvor financiranja: Nisu potrebna dodatna sredstva.

#### **3.3.2. Osiguravanje mjesečnih stipendija redovitim učenicima srednjih škola pripadnicima romske nacionalne manjine**

Opis mjere: Ministarstvo znanosti i obrazovanja osigurava stipendije za redovite učenike srednjih škola pripadnike romske nacionalne manjine kako bi se omogućilo uspješno školovanje većeg broja učenika te nastavak daljnjeg školovanja.

Partneri: Srednje škole.

Pokazatelj rezultata: Osigurane mjesečne stipendije za redovite učenike srednjih škola pripadnike romske nacionalne manjine.

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 630 | 690 | 700 | 710 |

Izvor financiranja: Državni proračun na poziciji Ministarstva znanosti i obrazovanja, A767003 – Srednjoškolske stipendije za učenike Rome.

Planirani iznos sredstava: 4.000.000,00 kuna (za jednogodišnje razdoblje).

#### **3.3.3. Osiguravanje jednokratne novčane pomoći redovitim učenicima pripadnicima romske nacionalne manjine koju završavaju srednjoškolsko obrazovanje**

Opis mjere: Ministarstvo znanosti i obrazovanja osigurava jednokratnu novčanu pomoć redovitim učenicima pripadnicima romske nacionalne manjine koji završavaju srednjoškolsko obrazovanje.

Partneri: Srednje škole.

Pokazatelj rezultata: Broj osiguranih jednokratnih pomoći.

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 127 | 140 | 150 | 160 |

Izvor financiranja: Državni proračun na poziciji Ministarstva znanosti i obrazovanja, A767003– Srednjoškolske stipendije za učenike Rome.

Planirani iznos sredstava: 450.000,00 kuna (za jednogodišnje razdoblje).

#### **3.3.4. Sufinanciranje smještaja u učeničke domove učenicima srednjih škola pripadnicima romske nacionalne manjine**

Opis mjere: Kako bi se osigurali uvjeti za uspješnije školovanje, učenicima srednjih škola pripadnicima romske nacionalne manjine Ministarstvo znanosti i obrazovanja sufinancira smještaj u učenički dom.

Partneri: Srednje škole, učenički domovi.

Pokazatelj rezultata: Broj učenika romske nacionalne manjine kojima je osiguran smještaj u učeničkim domovima.

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 49 | 55 | 60 | 65 |

Izvor financiranja: Državni proračun na poziciji Ministarstva znanosti i obrazovanja, A767015 – Provedba programa za uključivanje Roma.

Planirani iznos sredstava: 150.000,00 kuna (za jednogodišnje razdoblje).

### **3.4. VISOKOŠKOLSKO OBRAZOVANJE**

#### **3.4.1. Osiguravanje stipendija studentima pripadnicima romske nacionalne manjine**

Opis mjere: Na temelju Javnog poziva Ministarstvo znanosti i obrazovanja osigurava stipendije studentima pripadnicima romske nacionalne manjine.

Partneri: Visoka učilišta.

Pokazatelj rezultata: Broj studenata pripadnika romske nacionalne manjine kojima su osigurane studentske stipendije.

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 45 | 45 | 50 | 60 |

Izvor financiranja: Državni proračun na poziciji Ministarstva znanosti i obrazovanja, A769066 – Potpore romskim studijima i studentima Romima.

Planirani iznos sredstava: 455.000,00 kuna (za jednogodišnje razdoblje).

#### **3.4.2. Sufinanciranje smještaja u studentskim domovima redovitim studentima pripadnicima romske nacionalne manjine**

Opis mjere: Kako bi se osigurali uvjeti te potaknulo na daljnje školovanje studentima pripadnicima romske nacionalne manjine osigurava se smještaj u učenički/studentski dom.

Partneri: Visoka učilišta, učenički/studentski domovi.

Pokazatelj rezultata: Broj studenata kojima je osiguran smještaj u studentskom domu.

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 13 | 19 | 20 | 25 |

Izvor financiranja: Državni proračun na poziciji Ministarstva znanosti i obrazovanja, A767015 – Provedba programa za uključivanje Roma.

Planirani iznos sredstava: 150.000,00 kuna (za jednogodišnje razdoblje).

### **3.5. OBRAZOVANJE ODRASLIH**

#### **3.5.1. Uključivanje odraslih pripadnika romske nacionalne manjine u program opismenjavanja i osposobljavanja za prvo zanimanje**

Opis mjere: Ministarstvo znanosti i obrazovanja financira programe opismenjivanja i osposobljavanja za prvo zanimanje za odrasle pripadnike romske nacionalne manjine kako bi se osigurali uvjeti za razvijanje kompetencija te postizanje konkurentnosti na tržištu rada.

Partneri: Učilišta za obrazovanje odraslih.

Pokazatelj rezultata: Broj odraslih Roma koji su završili programe opismenjavanja i osposobljavanja za prvo zanimanje.

|  |  |  |  |
| --- | --- | --- | --- |
| Početna vrijednost | Ciljana vrijednost2021. god. | Ciljana vrijednost2022. god. | Ciljana vrijednost2023. god. |
| 125 | 200 | 220 | 225 |

Izvor financiranja: Državni proračun na poziciji Ministarstva znanosti i obrazovanja, A580014 - Razvoj sustava obrazovanja odraslih.

Planirani iznos sredstava: 800.000,00 kuna (za jednogodišnje razdoblje).

## **4.  FINANCIJSKA SREDSTVA ZA PROVEDBU PROGRAMA**

## **(Državni proračun, pozicija Ministarstva znanosti i obrazovanja)**

|  |  |  |
| --- | --- | --- |
| NAZIV MJERE/PROVEDBENE AKTIVNOSTI  | Iznos financijskih sredstava u prvoj godini provedbe (2021. god.)  | Iznos financijskih sredstava za trogodišnju provedbu (2021.-2023. godina)  |
| Sufinanciranje roditeljskog udjela za pripadnike romske nacionalne manjine u integriranim programima predškolskog odgoja    | 2.500.000,00 | 7.500.000,00 |
| Sufinanciranje programa predškole za djecu pripadnike romske nacionalne manjine    | 2.000.000,00 | 6.000.000,00 |
| Sufinanciranje namjenskog prijevoza od kuće do vrtića/škole za djecu i učenike pripadnike romske nacionalne manjine koja žive u izoliranim, segregiranim naseljima    | 300.000,00 | 900.000,00 |
| Uključivanje učenika romske nacionalne manjine u produženi boravak, pružanje dodatne pomoći u učenju hrvatskoga jezika te uključivanje učenika u dodatne aktivnosti usmjerene ka obrazovnoj i socijalnoj integraciji    | 700.000,00 | 2.100.000,00 |
| Sufinanciranje ljetnih škola za učenike pripadnike romske nacionalne manjine      | 200.000,00 | 600.000,00 |
| Sufinanciranje didaktičke opreme i školskog pribora za učenike pripadnike romske nacionalne manjine    | 400.000,00 | 1.200.000,00 |
| Osiguravanje mjesečnih stipendija redovitim učenicima srednjih škola pripadnicima romske nacionalne manjine    | 4.000.000,00 | 12.000.000,00 |
| Osiguravanje jednokratne novčane pomoći redovitim učenicima pripadnicima romske nacionalne manjine koji završavaju srednjoškolsko obrazovanje    | 450.000,00 | 1.350.000,00 |
| Sufinanciranje smještaja u učeničke domove učenicima srednjih škola pripadnicima romske nacionalne manjine    | 150.000,00 | 450.000,00 |
| Osiguravanje stipendija studentima pripadnicima romske nacionalne manjine    | 455.000,00 | 1.365.000,00 |
| Sufinanciranje smještaja u studentskim domovima redovitim studentima pripadnicima romske nacionalne manjine    | 150.000,00 | 450.000,00 |
| Uključivanje odraslih pripadnika romske nacionalne manjine u program opismenjavanja i osposobljavanja za prvo zanimanje    | 800.000,00 | 2.400.000,00 |
|   UKUPNO  | 12.105.000,00 | 36.315.000,00 |